b"\n_START_ARTICLE_\nPhilippe Besson\n_START_SECTION_\nEl\xc3\xa4m\xc3\xa4 ja tuotanto\n_START_PARAGRAPH_\nBesson syntyi perheeseen, jossa is\xc3\xa4 oli kansakoulunopettaja ja \xc3\xa4iti notaarin apulainen. H\xc3\xa4n suoritti loppututkinnon Rouenin kauppakorkeakoulussa (\xc3\x89cole sup\xc3\xa9rieure de commerce de Rouen) ja on suorittanut my\xc3\xb6s oikeustieteellisen jatkotutkintodiplomin (DESS). Vuonna 1989 h\xc3\xa4n asettui asumaan Pariisiin, jossa h\xc3\xa4n toimi juristina ja opetti sosiaalioikeutta. L\xc3\xa4hes viiden vuoden ajan h\xc3\xa4n toimi MEDEF:in puheenjohtajan Laurence Parisot'n oikeana k\xc3\xa4ten\xc3\xa4. T\xc3\xa4ss\xc3\xa4 teht\xc3\xa4v\xc3\xa4ss\xc3\xa4\xc3\xa4n h\xc3\xa4n vaikutti voimakkaasti Ranskan ulkomaankaupan edist\xc3\xa4mistoimintoihin niin Buenos Airesissa kuin Shanghaissakin. T\xc3\xa4m\xc3\xa4n j\xc3\xa4lkeen h\xc3\xa4n toimi Club Internetin johtajana._NEWLINE_Vuonna 1999 h\xc3\xa4nen kirjallisuusinnostuksena her\xc3\xa4si, kun h\xc3\xa4n luki ensimm\xc3\xa4isen maailmansodan aikaisten taistelijoiden kertomuksia. H\xc3\xa4n aloitti my\xc3\xb6s oman romaaninsa En l'absence des hommes kirjoittamisen. T\xc3\xa4m\xc3\xa4n esikoisteoksen julkaisi kustannustalo Julliard, ja t\xc3\xa4m\xc3\xa4 oli alkua pitk\xc3\xa4lle kirjailijan ja kustantajan yhteisty\xc3\xb6lle. Teos julkaistiin 2001, ja se k\xc3\xa4sittelee Marcel Proustin henkil\xc3\xb6kuvaa. Kirja sai samana vuonna Emanuel-Robi\xc3\xa8s-kirjallisuuspalkinnon. Vuonna 2001 ilmestyi Bessonin seuraava teos Son fr\xc3\xa8re, joka oli Femina-kirjallisuuspalkinnon saajaehdokkaiden valitussa joukossa. Elokuvaohjaaja Patrice Ch\xc3\xa9reaun tekem\xc3\xa4 elokuvatulkinta kirjasta sai vuonna 2003 Hopeisen karhun (Silberner Berliner B\xc3\xa4r) Berliinin elokuvajuhlilla. Bessonin tuotanto on sen j\xc3\xa4lkeenkin ollut elokuvantekij\xc3\xb6iden suosiossa._NEWLINE_Uransa t\xc3\xa4ss\xc3\xa4 vaiheessa Philippe Besson p\xc3\xa4\xc3\xa4tti omistautua t\xc3\xa4ysipainoisesti kirjalliselle ty\xc3\xb6lle. H\xc3\xa4nen romaaninsa Les Jours Fragiles ilmestyi vuonna 2004, ja se keskittyy runoilija Arthur Rimbaud'n viimeisiin elinp\xc3\xa4iviin. My\xc3\xb6s t\xc3\xa4m\xc3\xa4 teos on kiinnostanut elokuvantekij\xc3\xb6it\xc3\xa4, ja ohjaaja Fran\xc3\xa7ois Dupeyron on varannut siihen oikeudet._NEWLINE_Philippe Besson tavoittelee er\xc3\xa4\xc3\xa4nlaista proustmaista kirjallista sanontaa, vaikkakin h\xc3\xa4nen kirjoitustyylins\xc3\xa4 eroaakin suuresti esikuvastaan. T\xc3\xa4m\xc3\xa4n lis\xc3\xa4ksi h\xc3\xa4n avoimesti tunnustaa ihailunsa Martin Pagen, Marguerite Duras'n ja Arthur Rimbaud'n kirjallista tuotantoa kohtaan. H\xc3\xa4nen tapansa kirjoittaa keskittyy romaanihenkil\xc3\xb6iden \xc3\xa4lylliseen ja tunteelliseen k\xc3\xa4ytt\xc3\xa4ytymiseen, se paljastaa my\xc3\xb6s erityisen kiinnostuksen kuolinkamppailuun sek\xc3\xa4 ihmissuhteiden vaikeaan kemiaan."